Broj: 711-I-1837-M-119/21-02-19

Zagreb, 4. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. I 98/19., u daljnjem tekstu: ZSSI), **na zahtjev dužnosnika Slavka Tucakovića, glavnog vatrogasnog zapovjednika Hrvatske vatrogasne zajednice, za davanjem mišljenja Povjerenstva,** na 144. sjednici, održanoj dana 4. listopada 2021.g., daje sljedeće

**MIŠLJENJE**

1. **Na temelju članka 14. stavaka 2. ZSSI-a dužnosnik Slavko Tucaković, glavni vatrogasni zapovjednik Hrvatske vatrogasne zajednice, može istovremeno uz obnašanje navedene dužnosti biti član Vatrogasnog vijeća Javne vatrogasne postrojbe, s obzirom da je navedena ustanova proglašena ustanovom od posebnog interesa za jedinicu loklane odnosno, područne (regionalne) samouprave. Za navedenu funkciju nema pravo na primanje naknade, osim prava na naknadu putnih i drugih opravdanih troškova.**
2. **Na temelju članka 14. stavka 5. ZSSI-a, dužnosnik Slavko Tucaković, glavni vatrogasni zapovjednik Hrvatske vatrogasne zajednice, može istovremeno uz obnašanje navedene dužnosti obnašati dužnost zamjenika predsjednika vatrogasne zajednice županije u okviru prava da bude članom upravnih i nadzornih tijela najviše dviju neprofitnih udruga i zaklada, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u dvije druge neprofitne udruge ili zaklade.**

Obrazloženje

Zahtjev za davanjem mišljenja Povjerenstva podnio je dužnosnik Slavko Tucaković , glavni vatrogasni zapovjednik Hrvatske vatrogasne zajednice. U Povjerenstvu je zahtjev zaprimljen 23. rujna 2021. pod poslovnim brojem 711-U-4813-M-119/21-01-4, povodom kojeg se vodi predmet broj M-119/21.

Člankom 3. stavkom 1. podstavkom 8. ZSSI-a propisano je da su čelnici državnih upravnih organizacija dužnosnici u smislu navedenog Zakona. Povjerenstvo ukazuje da je dana 1. siječnja 2020.g. na snagu stupio Zakon o izmjenama i dopunama Zakona o ustrojstvu i djelokrugu ministarstava i drugih središnjih tijela državne uprave („Narodne novine“, broj 116/18.) temeljem kojeg je ustrojena Hrvatska vatrogasna zajednica kao središnje tijelo državne uprave. Temeljem Zakona o vatrogastvu („Narodne novine“, broj 125/19.) propisano je da je Hrvatska vatrogasna zajednica središnji državni ured nadležan za vatrogastvo kojem je na čelu glavni vatrogasni zapovjednik. Stoga, a budući da je Slavko Tucaković čelnik državne upravne organizacije isti je obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je Rješenjem Vlade Republike Hrvatske KLASA: UP/1080-02/20-01/19, URBROJ: 50301-15/07-20- 01 od dana 30.1.2020. imenovan glavnim vatrogasnim zapovjednikom te da je odredbama članka 32. stavka 4. Zakona o vatrogastvu propisano da vatrogasno vijeće javnih vatrogasnih postrojbi koje imaju sjedište u županijskim sjedištima odnosno najveća postrojba u jedinici područne (regionalne) samouprave broji pet članova, a čine ga predstavnik Hrvatske vatrogasne zajednice, predstavnik vatrogasne zajednice županije, predstavnik vatrogasne zajednice grada, područja odnosno općine, predstavnik radnika i predstavnik osnivača, svi s jednakim pravom glasa. Nadalje, navodi se da Vatrogasno vijeće Javne vatrogasne postrojbe Grada Zagreba broji pet članova, a čine ga predstavnik Hrvatske vatrogasne zajednice, dva predstavnika Vatrogasne zajednice Grada Zagreba, predstavnik osnivača i predstavnik radnika, svi s jednakim pravom glasa. Javne vatrogasne postrojbe se osnivaju sukladno odredbama zakona koji uređuje osnivanje i djelovanje ustanova, kao neprofitne pravne osobe. Isto tako, navodi se i da se u sustavu vatrogastva ustrojavaju vatrogasne zajednice županija te vatrogasne zajednice gradova, općina i područja. Navedene se osnivaju, djeluju i prestaju s djelovanjem sukladno odredbama Zakona koji uređuje osnivanje i djelovanje udruga. Slijedom navedenog, a vezano uz članak 6. Zakona o sprječavanju sukoba interesa (Narodne novine br. 26/11,12/12,126/12,48/13,57/15 i 98/19), dužnosnik traži mišljenje može li glavni vatrogasni zapovjednik biti član Vatrogasnog vijeća javne vatrogasne postrojbe, bez primanja naknade te može li obnašati funkciju zamjenika predsjednika vatrogasne zajednice u skladu s načelima javnih dužnosti.

Uvidom u Registar dužnosnika utvrđeno je da je Slavko Tucaković stupio na dužnost glavnog vatrogasnog zapovjednika Hrvatske vatrogasne zajednice dana 30. siječnja 2020.g. te da je na navedenu dužnost ponovno izabran dana 24.rujna 2020.g.

Člankom 14. stavkom 2. propisano je da dužnosnici iznimno mogu biti članovi u najviše do dva upravna vijeća ustanove, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

 Člankom 31. Zakona o vatrogastvu ( „Narodne novine“, broj 125/19) propisano je da je Javna vatrogasna postrojba tijelo nadležno za provedbu vatrogasne djelatnosti na području jedne ili više jedinica lokalne samouprave, s pripadajućim ovlastima utvrđenim ovim Zakonom.

 Člankom 32. stavkom 4. istog Zakona propisano je da Vatrogasno vijeće javnih vatrogasnih postrojbi koje imaju sjedište u županijskim sjedištima odnosno najveća postrojba u jedinici područne (regionalne) samouprave broji pet članova, a čine ga predstavnik Hrvatske vatrogasne zajednice, predstavnik vatrogasne zajednice županije, predstavnik vatrogasne zajednice grada, područja odnosno općine, predstavnik radnika i predstavnik osnivača, svi s jednakim pravom glasa. Vatrogasno vijeće Javne vatrogasne postrojbe Grada Zagreba broji pet članova, a čine ga predstavnik Hrvatske vatrogasne zajednice, dva predstavnika Vatrogasne zajednice Grada Zagreba, predstavnik osnivača i predstavnik radnika, svi s jednakim pravom glasa.

 Uvidom u Registar ustanova i izvanproračunskih fondova od posebnog interesa kojeg vodi Povjerenstvo utvrđeno je da su Javne vatrogasne postrojbe, ustanove od posebnog interesa za jedinice loklane i područne (regionalne) samouprave.

 Slijedom navedenog, dužnosnik može istovremeno uz obnašanje dužnosti glavnog vatrogasnog zapovjednka biti i član Vatrogasnog vijeća Javne vatrogasne postrojbe, s obzirom da je navedena ustanova od posebnog interesa za jedinicu lokalane odnosno, područne (regionalne) samouprave, no za navedenu funkciju nema pravo na primanje naknade, osim prava na naknadu putnih i drugih opravdanih troškova

 Nadalje, člankom 17. Zakona o vatrogastvu („Narodne novine“, broj 125/19) propisano je da je Vatrogasna zajednica županije odnosno Grada Zagreba tijelo nadležno za vatrogastvo, koje u okviru svog djelokruga i nadležnosti propisanih ovim Zakonom odgovara županu odnosno gradonačelniku Grada Zagreba. Stavkom 2. predmetnog članka propisano je da se Vatrogasne zajednice osnivaju, djeluju i prestaju s djelovanjem sukladno odredbama Zakona koji uređuje osnivanje i djelovanje udruga, ako ovim Zakonom za pojedina pitanja nije drukčije određeno.

 Povjerenstvo stoga obrazlaže da na temelju članka 14. stavka 5. ZSSI-a, dužnosnik Slavko Tucaković može, istovremeno uz obnašanje dužnosti glavnog vatrogasnog zapovjednika Hrvatske vatrogasne zajednice, biti i zamjenik predsjednika Vatrogasne zajednice županije. Povjerenstvo također ukazuje dužnosniku da nema pravo na naknadu ili primanje dara za obavljanje navedene funkcije, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur

Dostaviti:

1. Dužnosnik Slavko Tucaković, elektronička dostava
2. Objava na internetskoj stranici Povjerenstva
3. Pismohrana